2. marts 2025

**Høringssvar til ”(For)høring vedr. forslag til mulige fremtidige placeringer af eventuelt kommende botilbud på socialområdet.**

Danske Handicaporganisationer (DH) støtter op om Handicaprådets høringssvar til ”(For)høring vedr. forslag til mulige fremtidige placeringer af eventuelt kommende botilbud på socialområdet.

Her tænker vi primært på, at forvaltningen skal tage højde for processen i forhold til inkorporering af bosteder, når nye lokalplaner og kommuneplanområder udformes og boligområder bebygges. Her er det fornuftigt at forhåndsreservere områder til bosteder set i lyset af de dårlige erfaringer tidligere.

DH ser gerne, at ”Kollegiegården” fastholdes blandt de foreslåede områder. Det er dog en forudsætning, at der tages hensyn til tilstrækkelig støjdæmpning. Handicaprådet har også anført, at der ikke synes at foreligge dokumentation for, at bosteder generelt skal være med mindst 15 – 16 boliger for at være økonomisk rentable. Der er hertil andre betydende parametre end det økonomiske, der kan give sammenhæng, f.eks. behov for hensigtsmæssig visitation og styrkelse af relationsdannelser og -bevarelse

DH vil dog gerne fremhæve det alternative forslag med botilbud i Tradiums bygning på Jens Otto Krags Plads. Det er oplyst, at Tradium indenfor relativt kort tid fraflytter denne bygning.

Randers Kommune kan så overtage denne bygning med en super placering tæt på centrum af Randers. Borgerne vil her være i gåafstand til butikker, cafeer, bibliotek, sundhedshus, rutebilstation mm., og ligeledes tæt på det kommende havnemiljø, hvilket vil være særdeles attraktivt for den borgergruppe vi repræsenterer.

DH vil også fremhæve vigtigheden af fokus på den gode match af beboertyper, som er så vigtig for at borgerne kan trives i et botilbud.

Venlig hilsen

 Asger Laustsen Flemming Sørensen Formand Næstformand